钦定古今图书集成/理学汇编/文学典/第054卷 > 僧灵澈
## 钦定古今图书集成/理学汇编/文学典/第054卷 > 僧灵澈

按：《全唐诗话》：“灵澈生于会稽，本汤氏，字澄源，与吴兴
诗僧皎然游。皎然荐之包佶、李纾，以是上人之名，由
二公而飏。贞元中，游京师，缁流嫉之，造飞语激动中
贵人，侵诬得罪，徙汀州。后归会稽。元和十一年，终于
宣州。”刘梦得曰：“诗僧多出江右，灵一导其源，护国袭
之；清江扬其波，法振沿之。如幺弦孤韵，瞥入人耳，非”
大音之乐。独吴兴昼公能备众体，澈公承之。至如《芙
蓉园新寺》诗曰：“经来白马寺，僧到赤乌年。”《谪汀州》云：
“青蝇为吊客，黄犬寄家书。”可谓入作者阃域，岂独雄
于诗僧间耶？

按《绍兴府志》：“僧灵澈，字澄源，会稽汤氏子。虽受经论，
尤好篇章。从严维学诗，抵吴兴，与皎然游。皎然以书
荐于包佶、李纾。贞元中，西游京师，名振辇下。得罪，徙
汀洲，入会稽。吴越间诸侯多宾礼招迓之。终于宣州
开元寺。门人迁之，建塔于越之天柱峰。有诗二十卷，
刘禹锡为序。”